10. การควบคุมภายใน

ในการดำเนินการธุรกิจบริการทางการเงินให้แก่ประชาชน และองค์กรนิติบุคคลทั่วไป ธนาคารตระหนักดีถึงการปฏิบัติงานที่ต้องมีระบบการควบคุมกำกับการปฏิบัติการ ที่สามารถประเมินผลได้ทุกขณะ เพื่อให้งานบริการเป็นไปอย่างโปร่งใส ถูกต้องครบถ้วน และเป็นที่ไว้วางใจของผู้ใช้บริการ ดังนั้น ธนาคารได้แต่งตั้งคณะกรรมการตรวจสอบ รวมถึงสายตรวจสอบและควบคุม และงานกำกับดูแล ทั้งระดับธนาคารและระดับสายงาน โดยมีการแบ่งหน้าที่ความรับผิดชอบ ดังนี้

คณะกรรมการตรวจสอบ มีหน้าที่และความรับผิดชอบต่อคณะกรรมการธนาคาร
ในการพิจารณาประสิทธิผลของระบบการควบคุมภายในธนาคาร การดูแลรายงานทางการเงิน
พิจารณาความเหมาะสมของระบบการบริหารความเสี่ยง
พิจารณาทบทวนงานของสายตรวจสอบและควบคุมของธนาคาร

สายตรวจสอบและควบคุม มีหน้าที่และความรับผิดชอบในการตรวจสอบทุกหน่วยงานในธนาคาร
เพื่อตรวจสอบระบบงาน ข้อมูล
และการปฏิบัติงานและจัดทำรายงานผลการตรวจสอบเสนอคณะกรรมการตรวจสอบ
ฝ่ายจัดการและผู้บริหารต้นสังกัดหน่วยงานที่ได้รับการตรวจสอบทุกครั้ง

งานกำกับดูแล (Compliance)
มีหน้าที่และความรับผิดชอบในการให้ความชัดเจนเกี่ยวกับกฎข้อบังคับของทางราชการ
ตลอดจนดูแลกำกับให้ทุกหน่วยงานในธนาคารมีการปฏิบัติงานที่ถูกต้องตาม กฎหมาย
และกฎระเบียบของหน่วยงานต่าง ๆ ที่เกี่ยวข้อง

ทั้งนี้ ธนาคารสามารถสรุประบบการควบคุมภายใน ดังนี้

1.  การประเมินความเพียงพอของระบบควบคุมภายใน ซึ่งคณะกรรมการธนาคาร
    และคณะกรรมการตรวจสอบร่วมกันพิจารณาความเพียงพอของระบบควบคุมภายใน
    โดยได้พิจารณาระบบควบคุมภายในที่สำคัญ 5 ส่วน ได้แก่ 1) องค์กรและสภาพแวดล้อม 2)
    การบริหารความเสี่ยง 3) การควบคุมการปฏิบัติงานของฝ่ายบริหาร 4)
    ระบบสารสนเทศและการสื่อสารข้อมูล และ 5) ระบบการติดตาม ทั้งนี้
    การประชุมคณะกรรมการธนาคาร ครั้งที่ 7/2546 เมื่อวันที่ 7 พฤศจิกายน 2546
    ซึ่งมีคณะกรรมการตรวจสอบเข้าร่วมประชุมด้วย
    ได้พิจารณาระบบการควบคุมภายในของธนาคารตามแบบประเมินความเพียงพอของระบบควบคุมภายใน
    และมีมติเห็นชอบเป็นเอกฉันท์ว่า ธนาคารมีระบบควบคุมภายในที่เพียงพอ

2.  การจัดตั้งองค์กรขึ้นอย่างเป็นทางการเพื่อรับผิดชอบในการตรวจสอบควบคุม ซึ่งมีหน้าที่ที่ชัดเจน
    เพื่อให้การปฏิบัติงานทุกด้านของธนาคารมีการตรวจสอบและควบคุมอย่างใกล้ชิด
    ทั้งมีการประเมินผลการตรวจสอบให้หน่วยงานได้รับทราบเพื่อทำการปรับปรุงแก้ไขอย่างทันท่วงที
    ในกรณีที่มีข้อผิดพลาดเกิดขึ้น

3.  การพิจารณาทบทวนและกำกับงานบริหารความเสี่ยงอยู่เป็นประจำ
    ซึ่งอยู่ภายใต้งานความรับผิดชอบของสายบริหารความเสี่ยง

4.  การควบคุมการปฏิบัติงานของฝ่ายจัดการ โดยธนาคารได้กำหนดขอบเขตอำนาจหน้าที่
    และอำนาจการอนุมัติกรณีต่าง ๆ ไว้อย่างชัดเจนเป็นลายลักษณ์อักษร และมีความชัดเจนว่า
    กรณีใดบ้างที่ผู้มีอำนาจไม่อาจมอบอำนาจต่อให้ ผู้อื่นทำการแทน

5.  การจัดระบบในการจัดเก็บเอกสารสำคัญของธนาคารโดยธนาคารมีระบบจัดเก็บเอกสารอย่างชัดเจน
    เพื่อป้องกันมิให้เอกสารมีการทำลายก่อนเวลาอันควร
    และต้องเป็นไปตามหลักกฎหมายที่เกี่ยวข้อง

6.  การดำเนินตามนโยบายทางการบัญชี
    และปฏิบัติงานตามมาตรฐานการบัญชีที่สอดคล้องกับธุรกิจของธนาคาร

รายงานคณะกรรมการตรวจสอบ

เรียน ท่านผู้ถือหุ้น

คณะกรรมการตรวจสอบมีจำนวน 3 ท่าน ทุกท่านไม่ได้เป็นผู้บริหารของธนาคาร
โดยได้รับการแต่งตั้งจากคณะกรรมการธนาคารเมื่อวันที่ 17 ตุลาคม 2546
สืบแทนคณะกรรมการตรวจสอบชุดเดิม โดยมีวาระดำรงตำแหน่งถึงวันที่ 4 พฤศจิกายน 2547
และได้ปฏิบัติภารกิจต่อเนื่องทันที ในระหว่างเดือนมกราคม ถึงเดือนตุลาคม 2546
คณะกรรมการชุดเดิมได้มีการประชุมร่วมกับฝ่ายจัดการและผู้สอบบัญชีภายใน 8 ครั้ง
และคณะกรรมการตรวจสอบชุดใหม่ได้มีการประชุม 2 ครั้ง ในระหว่างเดือนพฤศจิกายน ถึงธันวาคม
546 ซึ่งในการประชุมของคณะกรรมการตรวจสอบทั้งสองชุดบางครั้งผู้สอบบัญชีได้ร่วมประชุมด้วย
เพื่อแลกเปลี่ยนความคิดเห็นและทบทวนความเพียงพอของระบบควบคุมภายใน
รวมทั้งแผนการตรวจสอบ และภารกิจอื่น ๆ ตามที่ได้รับมอบหมาย

คณะกรรมการตรวจสอบได้สอบทานงบการเงินของธนาคารกรุงเทพ จำกัด (มหาชน) ณ วันที่ 31
ธันวาคม 2546 เห็นว่า งบการเงินได้จัดทำในหลักการบัญชีที่รับรองทั่วไปในประเทศไทย
และเป็นไปตามรายงานของผู้สอบบัญชีที่เสนอต่อคณะกรรมการธนาคารและผู้ถือหุ้น
ได้มีการปรับปรุงงบการเงินที่เสนอตามรูปแบบที่ทางการกำหนด
และมีการเปิดเผยข้อมูลถูกต้องเพียงพอ และสอดคล้องกับข้อมูลที่คณะกรรมการตรวจสอบได้รับ

คณะกรรมการตรวจสอบมีความมั่นใจว่า ระบบควบคุมภายในของธนาคารปัจจุบันมีความเพียงพอ
และมีการพัฒนาอย่างต่อเนื่อง โดยคณะกรรมการตรวจสอบได้มีการสอบทานอย่างสม่ำเสมอ
รวมทั้งได้มีการประเมินเพื่อให้มั่นใจว่าธนาคารได้ปฏิบัติตามกฎหมาย ข้อบังคับ
และระเบียบปฏิบัติต่างๆ ถูกต้อง

อนึ่งคณะกรรมการตรวจสอบได้พิจารณาคัดเลือกสำนักงานดีลอยท์ ทู้ช โธมัทสุ ไชยยศ
เป็นผู้สอบบัญชีและพิจารณาค่าตอบแทนเสนอต่อคณะกรรมการธนาคารเพื่อนำเสนอที่ประชุมผู้ถือหุ้นพิจารณาแต่งตั้ง
และได้จัดทำความเห็นและข้อเสนอแนะ ซึ่งได้เสนอต่อคณะกรรมการธนาคารไปแล้ว

คณะกรรมการตรวจสอบ ได้ปฏิบัติหน้าที่อย่างมีอิสระจากกรรมการบริหารและผู้บริหารของธนาคาร
และไม่มีข้อจำกัดในการได้รับข้อมูล ทรัพยากร และความร่วมมือจากธนาคาร

พลเรือเอก

(ประเจตน์ ศิริเดช)

ประธานกรรมการตรวจสอบ

18 กุมภาพันธ์ 2547